On kesäkuu...


1 

 Lehdossa kukka
 uneksuu.
 On kesäkuu,
 on kesäkuu.

 Ja perho lentää
 kukan luo,
 sen mettä juo,
 sen mettä juo.

 Ja kukka kaunis
 hymyää:
 Oi, tänne jää,
 oi, tänne jää.

2 

 Tuoll’ lintu istuu
 oksallaan
 ja laulaa vaan,
 ja laulaa vaan.

 Ja lintu toinen
 kuulee sen
 niin riemuiten,
 niin riemuiten.

 Se tietää: hälle
 sävel tää
 nyt helkähtää,
 nyt helkähtää.

3 

 Ja nuorukainen
 lehtoon käy,
 ei muita näy,
 ei muita näy

 kuin neito kulta-
 kutrinen,
 hän tuntee sen,
 hän tuntee sen.

 On silmä päivää,
 mettä suu –
 on kesäkuu,
 on kesäkuu.